Nóg ŉ bomdreigement in GautengArgieffoto: SAPD/Facebook Die Absa-bank in Van der Hoffweg in die weste van Pretoria moes Donderdag ontruim word nadat ŉ bomdreigement ontvang is. Volgens kapt. Bonginkosi Msimango, polisiewoordvoerder, het die bank se assistentbestuurder omstreeks 11:40 ŉ anonieme oproep ontvang wat sê dat ŉ bom daar oor twee minute sou afgaan. Die bank is vinnig ontruim en die polisie is ontbied. Die polisie se bom- en honde-eenheid het die perseel gefynkam en die gebou is later veilig verklaar. Msimango het gesê die polisie stel ondersoek in oor wie die oproep gemaak het. Die Clearwater Mall in Roodepoort is Maandag ontruim nadat daar ook ŉ bomdreigement ontvang is. Cecile Braun, die sentrum se bemarkingsbestuurder, het gesê iemand het die bomdreigement tydens ŉ telefoonoproep gemaak. “Ons het die oproep ontvang en prosedure gevolg deur die sentrum te ontruim en die polisie te ontbied,” het Braun gesê. Die winkelsentrum is later veilig verklaar nadat die polisie se bom- en honde-eenheid dit deursoek het.